မျိုးကြွယ်

ဒေါက်တာမျိုးကြွယ် (၂၈ ဩဂုတ် ၁၉၅၈ မွေးဖွား) သည် စိုက်ပျိုးရေးဆိုင်ရာ အငြိမ်းစား တက္ကသိုလ်ပါမောက္ခချုပ် ဖြစ်သည်။သူသည် အမျိုးသားပညာရပ်ဆိုင်ရာ မူဝါဒများရေးဆွဲချမှတ်သည့် အမျိုးသားပညာရေးမူဝါဒ ကော်မရှင် ၏ ဒုတိယမြောက် ဥက္ကဋ္ဌ အဖြစ်လည်း တာဝန်ထမ်းဆောင်ခဲ့သူလည်းဖြစ်သည်။ 

 ငယ်ဘဝနှင့်ပညာရေး 
ဒေါက်တာမျိုးကြွယ် သည် ၁၉၅၈ ခုနှစ်၊ ဩဂုတ်လ ၂၈ရက်နေ့တွင် ပြည်မြို့တွင် မွေးဖွားခဲ့သည်။မိဘများမှာ မူလတန်းကျောင်းအုပ်ဆရာကြီး နှင့် မူလတန်းကျောင်းဆရာမ တို့ဖြစ်ကြသည်။

သူသည် မိဘများ တာဝန်ကျရာ နေရာများသို့ လိုက်ပါရင်း၊ မကွေးတိုင်း၊ ဆင်ပေါင်ဝဲမြို့ နယ်၊ ဇောင်းချမ်းတောင်ရွာ၌ မူလတန်းပညာကိုလည်းကောင်း၊ ဆင်ပေါင်ဝဲအထက်တန်းကျောင်း၌ နဝမတန်းအထိလည်းကောင်း၊ မကွေးမြို့ အထက(၁)တွင် တက္ကသိုလ်ဝင်တန်းကို လည်းကောင်း အသီးသီးတက်ရောက်သင်ကြားခဲ့သည်။

၁၉၇၄ခုနှစ်တွင် တက္ကသိုလ်ဝင်စာမေးပွဲ အောင်မြင်ခဲ့သည်။ထို့နောက် ရေဆင်းစိုက်ပျိုးရေးတက္ကသိုလ်သို့ တက်ရောက်ခဲ့သည်။

၁၉၇၉ခုနှစ်တွင် ထိုတက္ကသိုလ်မှနေ၍  စိုက်ပျိုးရေးပညာဘွဲ့ (B.Ag) ကို  ရရှိခဲ့သည်။

 တက္ကသိုလ်ဆရာဘဝ 
ဒေါက်တာမျိုးကြွယ်သည် ဘွဲ့ရရှိပြီးနောက်၊၁၉၇၉ ခုနှစ် အောက်တိုဘာလမှစ၍  ရေဆင်းစိုက်ပျိုးရေးတက္ကသိုလ်၊လယ်ယာသီးနှံဌာန (Agronomy Department) ၌ သရုပ်ပြအနေဖြင့် စတင်ဝင်ရောက်ထမ်းဆောင်ခဲ့သည်။

ထို့နောက်  လက်ထောက်ကထိက၊ ကထိက၊ ကထိက၊ တွဲဖက်ပါမောက္ခ အထိ လည်းကောင်း၊ညောင်ပင်သာနှင့် မှော်ဘီနယ်မြေ စိုက်ပျိုးရေးဆိုင်ရာ ပါမောက္ခ (ကျောင်းအုပ်ကြီး)  စသည်ဖြင့် အဆင့်ဆင့်ထမ်းဆောင်ခဲ့သည်။

သူသည် ဖြူးနှင့်မှော်ဘီနယ်မြေ (YAU Campus) နှစ်နေရာတွင် ကျောင်းဆရာ တစ်ဖြစ်လည်း အုပ်ချုပ်ရေး လုပ်ငန်းများကိုပါ ဝင်ရောက်လုပ်ကိုင်ခဲ့သည်။

၂၀၁၁ ခုနှစ်၊မတ်လတွင် ရေဆင်းစိုက်ပျိုးစိုက်ပျိုးရေးတက္ကသိုလ်၊ဒုတိယပါမောက္ခချုပ် (သင်ကြားရေး) တာဝန်ထမ်းဆောင်ခဲ့သည်။

၂၀၁၄ ခုနှစ်၊ဩဂုတ် ၂၈ ရက် တွင် ရေဆင်းစိုက်ပျိုးစိုက်ပျိုးရေးတက္ကသိုလ် ပါမောက္ခချုပ် အဖြစ် ခန့်အပ်ခံခဲ့ရသည်။ထိုတာဝန်မှ ၂၀၁၈ ခုနှစ် ဇွန်လတွင် လုပ်သက်ပြည့်ဖြင့်  အငြိမ်းစားယူခဲ့သည်။

 နိုင်ငံခြားပညာတော်သင်ဘဝ 
အနှစ် ၄၀နီးပါး ရေဆင်းစိုက်ပျိုးရေးတက္ကသိုလ်တွင် သင်ကြားရေးအလုပ်တာဝန်ထမ်းဆောင်ခဲ့သည့် ဒေါက်တာမျိုးကြွယ် သည် ဥရောပတက္ကသိုလ်တို့တွင် ပညာတော်သင်သွားရောက်ခဲ့သူဖြစ်သည်။

သူသည်  ၁၉၈၉ ခုနှစ်တွင် ဩစတေးလျနိုင်ငံ၊ ကွင်းစလန်တက္ကသိုလ် မှ မဟာစိုက်ပျိုးရေးသိပ္ပံပညာဘွဲ့ ၊အပူပိုင်းသီးနှံသိပ္ပံအထူးပြုဘာသာရပ် (M.Agr.St-Tropical Crop Science) ကို ရရှိခဲ့သည်။

၂၀၀၆ခုနှစ်တွင် ဂျာမနီနိုင်ငံ၊ ကတ်ဆယ်တက္ကသိုလ် မှ ပါရဂူဘွဲ့ (Dr.Agri. - Agronomy)ကို  လယ်ယာ သီးနှံ အထူးပြုဘာသာရပ်ဖြင့် ရရှိခဲ့သည်။

 အမျိုးသားပညာရေးမူဝါဒကော်မရှင် 
၂၀၁၆ ခုနှစ်၊ စက်တင်ဘာလ ၂၈ ရက် တွင် သမ္မတဦးထင်ကျော် ဦးဆောင်သည့် ပြည်ထောင်စုအစိုးရအဖွဲ့သည် အမိန့်ကြော်ငြာစာ အမှတ် ၆၂/၂၀၁၆ ဖြင့်   အမျိုးသားပညာရေးဥပဒေကို ပြင်ဆင်သည့် ဥပဒေ (၂၀၁၅ ခုနှစ်)၊ အခန်း (၄)၊ ပုဒ်မ (၅) (က) အရ  ဒေါက်တာမျိုးမြင့် ဦးဆောင်သည့် အဖွဲ့ဝင်(၂၁)ဦးပါ  အမျိုးသားပညာရေးမူဝါဒ ကော်မရှင်ကို ပြည်ထောင်စု လွှတ်တော်၏ အတည်ပြုချက်ဖြင့်  ဖွဲ့စည်းတာဝန်ပေးခဲ့သည်။

၂၀၁၇ ခုနှစ်၊ဇူလိုင် ၂၀ ရက် တွင် ကော်မရှင်ဥက္ကဋ္ဌ ဒေါက်တာမျိုးမြင့်သည် တာဝန်ထမ်းဆောင်နေရင်း ကွယ်လွန်သွားခဲ့သည်။ထို့ကြောင့် ကော်မရှင်အသစ်ဖွဲ့ရန် ဖြစ်လာခဲ့သည်။

၂၀၁၈ ခုနှစ်၊ ဇွန် ၂၆ ရက် တွင် သမ္မတဦးဝင်းမြင့် ဦးဆောင်သည့် အစိုးရအဖွဲ့သည် တစ်နှစ်နီးပါး ဥက္ကဋ္ဌ လစ်လပ်နေသည့် အမျိုးသားပညာရေးမူဝါဒ ကော်မရှင် ကို ပြင်ဆင်ဖွဲ့စည်းခြင်း ပြုလုပ်ခဲ့သည်။

ဤသို့ဖြင့် ဒေါက်တာမျိုးကြွယ် သည် အဖွဲ့ဝင်(၂၁)ဦးပါ အမျိုးသားပညာရေးမူဝါဒ ကော်မရှင်(National Education Policy Commission-NEPC) ကို ဦးဆောင်သူဖြစ်လာခဲ့သည်။

၂၀၂၁ ခုနှစ်၊ဖေဖော်ဝါရီ ၁ရက်  မြန်မာနိုင်ငံစစ်အာဏာသိမ်းပြီးနောက် ၄လအကြာ ၂၀၂၁ ခုနှစ်၊ဇွန် ၁ ရက် တွင် နိုင်ငံတော်စီမံအုပ်ချုပ်ရေးကောင်စီသည် အမိန့်စာဖြင့် ကော်မရှင်ကို ဖျက်သိမ်းခဲ့ပြီး၊အဖွဲ့ဝင်အားလုံးကို အနားပေးခဲ့သည်။

 စာပေဘဝဖြတ်သန်းမှု 
၂၀၂၀ပြည့်နှစ် မှစတင်၍ တောင်သူကြီးများဂျာနယ် (Farmer Journel) တွင် အခြေခံစိုက်ပျိုးရေးသိပ္ပံပညာ (Basic Agricultural Science) ကို အပိုင်းလိုက်ရေးသားခြင်းဖြင့် စိုက်ပျိုးရေးဆိုင်ရာစာရေးဆရာဘဝကို စတင်ခဲ့သည်။သူသည် သတင်းစာ၊ ဂျာနယ်တို့တွင် ဆောင်းပါးများအား ဒေါက်တာမျိုးကြွယ် (ဆင်ပေါင်ဝဲ)ကလောင်ဖြင့် ရေးသားခဲ့သည်။
 ကိုးကား 

Category:မြန်မာ တက္ကသိုလ် ပါမောက္ခများ‎
Category:မြန်မာ တက္ကသိုလ် ပါမောက္ခချုပ်များ